Pranešimas žiniasklaidai

2024-09-26

**Saulės elektra metams aprūpins 12 tūkst. namų ūkių – prie Marijampolės pradedamos vienos moderniausių saulės elektrinių Baltijos šalyse statybos**

**36,4 megavatų saulės elektrinių parką įrengs Lietuvos UAB „RNDV Group“, projekto valdytojas - UAB „Wiso Engineering“**

Prie Marijampolės, Kapsuose, 2025 m. vasario mėn. iškils vienas didžiausių Baltijos šalyse kintamo kampo saulės sekimo sistemą turinčių saulės elektrinių parkų. Projekto vertė – 27 mln. EUR. Lietuvos ir Estijos bendrovei UAB „Evecon“ priklausančių energetikos projektų statybų valdytojas UAB „Wiso Engineering“ pagrindiniu statybos rangos partneriu pasirinko Lietuvos RNDV įmonių grupės bendrovę UAB „RNDV Group“.

Numatoma, kad per vienerius metus saulės elektrinių parkas pagamins apie 52 mln. KWh elektros energijos. Tokio kiekio pakaktų metams aprūpinti daugiau nei 12 tūkst. Lietuvos namų ūkių. Saulės parkas bus įrengtas 86 ha ploto teritorijoje, kuriame UAB „RNDV Group“ sumontuos beveik 52 tūkst. saulės modulių, įrengtų ant besikeičiančio kampo montavimo sistemos.

Besikeičiančio kampo saulės sekimo sistema reguliuoja saulės modulio pasvirimo kampą, pasukdama jį optimaliu saulei kampu, o tai leidžia surinkti ženkliai didesnį kiekį saulės energijos nei panašių sistemų neturinčiuose parkuose, ypač ryte ir vakare, kuomet elektros kaina yra didžiausia.

Technologiškai sudėtingus didelės apimties saulės elektrinių parkų rangos projektus UAB „RNDV Group“ daugiausiai vykdo Lietuvoje ir Vakarų Europos šalyse - Prancūzijoje ir Vokietijoje. 2022 m. įmonių grupė įrengė pirmąjį 10 MW galios parką, 2023 m. jau 90 MW, o 2024 m. planuoja užbaigti 250 MW saulės elektrinių parkų rangos projektus. Naujausi įgyvendinti saulės elektrinių projektai: 5,3 MW elektrinė Vokietijoje, sumontuota ant pastato stogo, Lietuvoje – 1,6 MW elektrinė ant „Lidl“ logistikos centro stogo, bei 17MW, 13MW, 8MW antžeminės saulės elektrinės Prancūzijoje.

Pasak RNDV Saulės elektrinių statybos skyriaus vadovo Aurimo Budrio, projekto Marijampolės savivaldybėje išskirtinumas – labai trumpas įgyvendinimo laikotarpis ir statybos darbai žiemą. „Itin didelės apimties ir technologiškai sudėtingą projektą įgyvendinsime vos per penkis mėnesius šaltuoju metų periodu. Atsižvelgdami į trumpus užsakovo terminus, didžiuosius statybos darbus atliksime dar iki žiemos pradžios, tam sutelkėme 120 specialistų komandą, su kuria jau esame įgyvendinę saulės elektrinių projektus Vakarų Europos šalyse“, – sako A. Budrys.

Pasak Vytauto Kiero, atsinaujinančios energetikos bendrovės UAB „WiSo Engineering“ padalinio Lietuvoje vadovo, saulės elektrinių parko projektas Marijampolėje – penktasis ir kol kas didžiausias įmonės projektas Lietuvoje. „Wiso Engineering“ jau yra įgyvendinusi keturis saulės elektrinių parkų projektus Lietuvoje – po vieną Panevėžyje ir Jurbarke bei du Varėnoje.

„Įgyvendinant itin ambicingus projektų savinininkės „Evecon“ planus išvystyti ir pastatyti vieną didžiausių atsinaujinančios energetikos portfelių Baltijos Šalyse, per ateinančius kelerius metus tiek Lietuvoje, tiek Latvijoje ir Estijoje bus įrengti dideli saulės, vėjo elektrinių bei baterijų parkų pajėgumai, kurių bendra galia viršys 4 GW. Įgyvendinus projektą Marijampolėje, tik Lietuvoje įrengtų atsinaujinančios energetikos (saulės, vėjo ir akumuliatorių) elektrinių galia pasieks 150 MW, o Baltijos Šalyse viršys 1 GW”, – teigia V. Kieras.

Nacionalinėje Lietuvos energetinės nepriklausomybės strategijoje iškeltas tikslas, kad iki 2030 m. būtų įrengta 4,1 GW saulės šviesos energijos elektrinių.

RNDV įmonių grupės pajamos 2023 m. išaugo 39 proc. ir siekė 105,4 mln. EUR, o bendras darbuotojų skaičius išaugo 23 proc. - nuo 1,3 tūkst. iki 1,6 tūkst. Vakarų Europos šalyse veiklą daugiausiai sutelkusi RNDV įmonių grupė pajamas išaugino įgyvendindama projektus elektros instaliacijos laivuose, duomenų centruose, plėtodama laivų statybos ir remonto, elektromechanikos, pastolių montavimo ir techninės izoliacijos, atsinaujinančios energetikos projektus. Pagrindinė RNDV įmonių grupės veikla Lietuvos rinkoje – generalinės statybų rangos projektai, kurių apimtys 2023 m. išaugo nuo 11,3 mln. iki 20 mln. EUR.